**Lisa 2 Raamlepingu projekt**

**RAAMLEPING**

**Riigimetsa Majandamise Keskus** (edaspidi tellija), mida … alusel esindab …

ja

**………………….** (edaspidi täitja), mida … alusel esindab …,

edaspidi koos pooled või eraldi pool, sõlmisid käesoleva raamlepingu (edaspidi leping) avatud menetlusega riigihanke „IT-taristu haldus 2024-2026 “ (viitenumber 281679, DHS nr 1-47.3151) tulemusel alljärgnevas.

# Lepingu eesmärk

* 1. Lepingu eesmärk on sätestada tingimused, mille alusel osutab täitja tellijale ühtse terviklahendusena (edaspidi tööd) lepingus ja selle lisades määratletud teenuseid.
  2. Lepingus kasutatavad mõisted:
     1. “kolmas isik” – mistahes füüsiline või juriidiline isik, kes ei ole tellija ega täitja.
     2. „tööpäev“ – nädalapäevad esmaspäevast reedeni, va riiklikud pühad.
     3. „pöördumise mõju“ ulatuse määrang:
        1. „Puudub“ - mõju teenusele puudub;
        2. „Madal“ - teenus on häiritud ühel kasutajal või teenuse raames kasutatava komponendi töö on häiritud, kuid teenus on kasutatav;
        3. „Keskmine“ - teenus on seiskunud ühel või on häiritud paljudel kasutajatel või on häiritud mitu teenuses kasutatavat komponenti, kuid teenus on kasutatav;
        4. „Kõrge“ - teenus on seiskunud mitmel kasutajal või pole kasutatav.

# Lepingu üldtingimused

* 1. Lepingul on selle sõlmimise hetkel järgmised lisad:
     1. Lisa 1 – Tehniline kirjeldus;
     2. Lisa 2 – Täitja poolt hankes esitatud pakkumus;
     3. Lisa 3 – Täitja meeskonna liikmed ja kompetents, kes osalevad lepingu täitmisel;
     4. Lisa 4 – Isikuandmete töötlemise nõuded volitatud töötlejatele.
  2. Pooled juhinduvad lepingu täitmisel lisaks lepingule ja selle lisadele ka Eesti Vabariigis kehtivatest õigusaktidest, eeskirjadest, standarditest ning vajadusel muudest IKT (info- ja kommunikatsioonitehnoloogia) valdkonna tehnilistest dokumentidest.
  3. Tellija eeldab, et täitja on lepingu esemeks olevate tööde valdkonna professionaal, kes saab aru ning võtab teadlikult enda kanda lepingust tulenevate nõuete täidetavuse ja tulemuse saavutatavuse riski. Seepärast laieneb täitjale ka nende tööde tegemise kohustus, mida ei ole lepingus otsesõnu kokku lepitud, kuid mis oma olemusest lähtuvalt kuuluvad lepinguga seotud tööde hulka ja pidid olema ettenähtavad täitjale kui oma valdkonna professionaalile pakkumuse esitamise etapis ning on vajalikud lepingu täitmiseks. Viimati nimetatud tööde tegemine ei kuulu teistsuguse kirjaliku kokkuleppe puudumisel eraldi tasustamisele ning täitja teostab need tööd lepingu täitmise raames. Täiendava kokkuleppeta ei kuulu täitmisele uued funktsionaalsed või ristfunktsionaalsed nõuded, mida ei olnud nimetatud riigihanke alusdokumentides või pakkumuses.
  4. Kui lepingus ei ole sätestatud teisiti, siis viiteid kindlale punktile, alapunktile või lisale tõlgendatakse viidetena lepingu vastavale punktile, alapunktile või lisale. Lepingus on kasutatud pealkirju vaid viitamise lihtsustamise huvides ning neid ei arvestata lepingu sätete defineerimisel, tõlgendamisel või piiramisel. Lepingus, kus kontekst seda nõuab, võivad ainsuses olevad sõnad tähendada mitmust ja vastupidi.

# Lepingu täitmisel informatsiooni edastamine täitjale

* 1. Täitja on kohustatud tagama ööpäevaringse tehnilise toe nii telefoni kui e-posti teel.
     1. Täitja tehnilise toe telefoninumber on: ...;
     2. Tellija esitab teenustaseme mõjuga „Keskmine“ ja „Kõrge“ (lepingu punkt 1.2.3) teateid ainult punktis 3.1.1. nimetatud telefoninumbri(te)l.
     3. Täitjale edastatavate teadete e-posti aadress on: ...;
     4. Täitja on kohustatud registreerima e-posti teel edastatud teated 1 (ühe) tööpäeva jooksul.
     5. Tellija edastab e-postile saadetud pöördumises kliendi ja pöörduja nime, kontakt-telefoninumbri ning pöördumise põhjuse kirjelduse.
  2. Kontaktisikud:
     1. Tellija kontaktisikud
        1. Nimi …………..,telefon ………….., e-post …………….;
     2. Täitja kontaktisikud
        1. Nimi …………, telefon ………….., e-post …………….;
     3. Tellija teavitab täitjat kontaktisikute- ja andmete muudatustest esimesel võimalusel.

1. **Poolte õigused ja kohustused** 
   1. Tellijal on õigus:
      1. Igal ajal teha järelpärimisi töö tegemise hetke olukorra kohta ning kontrollida töö tegemise käiku. Kontrolli käigus avastatud lepingutingimustele mittevastavusest teatab tellija täitjale koheselt kirjalikult. Tellija peab lepingutingimustele mittevastavust piisavalt täpselt kirjeldama;
      2. pöörduda kolmandate isikute poole sõltumatu eksperthinnangu saamiseks tööde kvaliteedi kohta;
      3. kasutada õiguskaitsevahendeid (sh öelda leping üles), samuti nõuda lepingus sätestatud juhtudel leppetrahvi, kui täitja ei pea kinni lepingus, selle lisades või muudes lepingu juurde kuuluvates dokumentides sätestatud tähtaegadest, kvaliteedinõuetest, maksumusest, samuti kui täitja ei täida või täidab mittevastavalt muid endale lepinguga võetud kohustusi.
   2. Tellijal on kohustus:
      1. anda täitjale töö teostamiseks vajalik informatsioon ja lähteandmed;
      2. tasuda täitjale tehtud tööde eest vastavalt lepingule;
      3. kokkulepitud tingimustele vastava töö üleandmisel üle vaadata ja vastu võtta;
      4. tasuda viivist vastavalt lepingule.
   3. Täitjal on õigus:
      1. saada tellijalt tööde tegemiseks vajalikku informatsiooni ja juhiseid;
      2. saada tehtud tööde eest lepingus kokkulepitud tasu.
   4. Täitjal on kohustus:
      1. teha töid vastavalt lepingule, et saavutada kokkulepitud töö tulemus;
      2. tagada töö tegemisel vajaliku kvalifikatsiooniga tööjõu kasutamine;
      3. teostada töö vastavuses lepingu, kehtivate õigusaktidega ja muude töö tegemist reguleerivate dokumentidega;
      4. vastutada selle eest, et töö vastab poolte kokkulepitud vormistamise ja kvaliteedinõuetele, Töö Lepingu tingimustele mittevastavuse eest vastutab Täitja.
      5. täita kõiki tellija juures kehtivaid ja õigusaktidest tulenevaid andmekaitsealaseid ja andmete turvalisust puudutavaid eeskirju, mida tellija on täitjale eelnevalt tutvustanud;
      6. informeerida viivitamatult tellijat töö tegemise käigus tekkinud probleemidest;
      7. tasuda leppetrahvi vastavalt lepingule.
   5. Pooltel on õigus lepingust tulenevaid ja sellega seotud nõudeid ja kohustusi kolmandatele isikutele üle anda ainult seadusandluses lubatud juhtudel teise poole eelneval nõusolekul, mis on lepinguga samas vormis. mittekohaselt üle antud nõuete ja kohustuste osas jääb teise poole ees vastutavaks nõuded ja/või kohustused üle andnud pool.

## Lepingu maksumus, tööde üleandmine ja tasumise kord

* 1. Raamlepingu maksimaalne maksumus on 200 000 eurot, millele lisandub käibemaks kehtivas määras.
  2. Lepingut täidetakse jooksvalt, eraldiseisvaid hankelepinguid ei sõlmita, v.a juhul, kui see on poolte õiguste ja kohustuste fikseerimiseks spetsiifiliselt vajalik.
  3. Teenuse arveldusperiood on 1 (üks) kuu, kui pooled ei ole teenuse kohases lisas vastava teenuse osas kokku leppinud teisiti.
  4. Tellija tasub teenuse eest täitja poolt esitatud arve(te) alusel.
  5. Täitja esitab arve vaid elektrooniliselt, aadressile arved@rmk.ee. Arvel peab olema kajastatud hanke viitenumber, lepingu number ja tööde vastuvõtmise akti number ning RMK poolne töö vastuvõtmise akti allkirjastaja nimi. Tellija tasub arvel oleva summa arvel näidatud pangakontole 14 (neljateistkümne) päeva jooksul arve kättesaamisest arvates. Täitja poolt kohustuste mittenõuetekohase täitmise korral on tellijal õigus alandada tööde eest tasumisele kuuluvat tasu. Tasu alandamine toimub võlaõigusseaduse § 112 sätestatud korras.
  6. Kui täitja paigaldab teenuse osutamiseks tellija valduses olevale territooriumile täitja omandisse kuuluvaid seadmeid, sõlmivad pooled vastavate seadmete kasutamise tingimusi sätestava seadmekasutuslepingu ning allkirjastatavad üleandmise-vastuvõtmise akti(d), mis alates nende allkirjastamisest muutuvad lepingu lahutamatuks osaks. Lepingu allkirjastamisel muutuvad enne lepingu sõlmimist teenuse pakkumiseks allkirjastatud seadmete üleandmise-vastuvõtmise aktid ja/või sõlmitud seadmekasutuslepinguid lepingu osaks.

## Poolte vastutus

* 1. Täitja on kohustatud hüvitama lepingu mittetäitmise või mittekohase täitmisega tellijale tekitatud kahju ja tellija poolt seoses täitja poolse lepingu rikkumisega tehtud kulutused. Muuhulgas vastutab täitja lepingu täitmise käigus täitja poolt infosüsteemi tekkinud tõrgete ja vigade eest, mis on põhjuslikus seoses lepingu eseme iseloomuga ning tekkinud täitja tegevuse tagajärjel.
  2. Tellija vastutab lepingu rikkumise eest ja on kohustatud täitjale hüvitama rikkumisega tekitatud kahju ning täitja poolt tellija poolse rikkumisega seoses tehtud kulutused.
  3. Täitjal on õigus nõuda tellijalt viivist tasumisega viivitamise korral 0,2% tähtaegselt tasumata arve summast iga tasumise tähtpäeva ületanud päeva eest.
  4. Tellijal on õigus rakendada sanktsioonina leppetrahvi iga rikkumise korral kuni 0,2% lepingu maksumusest, kokku mitte rohkem kui 5%, kui täitja on rikkunud oma lepingulisi kohustusi.
  5. Juhul kui täitja rikub lepingus sätestatud tähtaegu, on tellijal õigus nõuda täitjalt leppetrahvi 0,2% lepingu maksumusest, iga viivitatud päeva eest. Tähtaegade ületamise korral ei kohaldu eelmises punktis sätestatud leppetrahvi piirmäär.
  6. Konfidentsiaalsusnõude rikkumisel on tellijal õigus nõuda ja täitjal kohustus maksta leppetrahvi kuni 25% lepingu maksumusest iga vastava juhtumi korral.
  7. Täitja kohustub hüvitama tellija vastu esitatud kolmandate isikute nõuded, kui täitja poolt teostatud töö rikub kolmandate isikute intellektuaalomandi õigusi Eestis, tingimusel, et tellija teavitab täitjale viivitamata kirjalikult sellisest esitatud nõudest ning võimaldab täitjal vaidluse lahendada enda nimel ning annab selleks täitjale tema nõudmisel ja kulul kogu vajaliku teabe, abi ning volitused. Täitja hüvitab üksnes sellise kahju, mis on välja mõistetud kohtumenetluses või mille hüvitamiseks on sõlmitud kokkulepe kolmanda isikuga, kui tellija on tegutsenud kooskõlas eelnevaga. Täitja ei vastuta siiski juhul, kui kolmanda isiku nõue on põhjustatud sellest, et tellija on teostatud tööd iseseisvalt muutnud või pole järginud täitja juhiseid.
  8. Täitja jääb pärast lepingu täitmist vastutavaks oma lepingujärgsete kohustuste rikkumise ning pärast lepingu eseme üleandmist avastatud puuduste eest seadusandluses sätestatud aegumistähtaja jooksul.
  9. Poole rahaline koguvastutus käesoleva lepingu täitmisest tekkivate kõigi nõuete eest kokku ei tohi ületada lepingu kogumaksumust. Poole rahaline vastutus hankelepingu täitmisest tekkivate kõigi nõuete eest kokku ei tohi ületada vastava hankelepingu kogumaksumust. Nimetatud vastutuse piirang ei kehti tahtliku rikkumise korral.

## Konfidentsiaalsuskohustus

* 1. Lepingu ajal täitmisel teatavaks saanud isiku- ja turvaandmed ning muu teave ja asjaolud, mille avalikuks tulemine võiks kahjustada tellija huve või on seadustega otseselt keelatud, on konfidentsiaalne. Konfidentsiaalsuskohustuse rikkumist käsitletakse lepingu olulise rikkumisena.
  2. Konfidentsiaalne informatsioon ei hõlma endas informatsiooni, mille avalikustamise kohustus tuleneb seadusest või selle alusel antud õigusaktist, tingimusel, et selline avaldamine viiakse läbi võimalikest variantidest kõige piiratumal viisil.
  3. Pooltel on õigus konfidentsiaalse informatsiooniga tutvumist võimaldada ainult nendel töötajatel, kellele sellise informatsiooni avaldamine on lepingu ja riigihanke täitmiseks vajalik poolte vahelistes lepingutes toodud eesmärgi täitmiseks ning kellel on vaikimiskohustus sätestatud töölepingus või mõnes muus poolega sõlmitud lepingus ja ainult nende poolt teostatavate ülesannete täitmiseks vajalikul määral.
  4. Pooled on kohustatud informeerima oma töötajaid, kes täidavad poolte vahelisi tööülesandeid, nende kätte usaldatava informatsiooni konfidentsiaalsusest.
  5. Pooled kinnitavad, et nad kohustuvad säilitama vajaliku hoolsusega informatsiooni, mille nad on omandanud või vastu võtnud ja mitte edastama seda kolmandatele isikutele, välja arvatud juhtudel, kui teine pool on andnud selleks vajaliku loa kirjalikus vormis.
  6. Konfidentsiaalset informatsiooni, mis saab poolele teatavaks kirjalikult (sealhulgas elektrooniliselt), võib paljundada või elektrooniliselt kopeerida ainult teise poole kirjalikul nõusolekul.
  7. Teise poole nõudel peab kirjalikku või elektroonilist konfidentsiaalset informatsiooni saanud pool selle viivitamatult tagastama või hävitama saadud konfidentsiaalse informatsiooni, kui pooled ei lepi kokku teisti.
  8. Pooled on kohustatud hoidma konfidentsiaalset informatsiooni saladuses tähtajatult.
  9. Konfidentsiaalse informatsiooni kolmandatele isikutele avalikustamise korral on pooled kohustatud rakendama mõistlikke abinõusid vähendamaks kahjusid, mida teine pool konfidentsiaalse informatsiooni avalikustamise tagajärjel kannab.
  10. Pooled kohustuvad piirama juurdepääsu informatsioonile oma töötajatele, kes ei ole lepingu täitmisega seotud. Isikuandmete töötlemisel lähtutakse lisas 4 sätestatud täiendavatest tingimustest.

## Lepingu kehtivus ja selle muutmine

* 1. Leping jõustub allkirjastamisel (alates viimase allkirja andmisest) ja kehtib 24 kuud või kuni lepingu maksimaalse maksumuse täitumiseni (kohaldub esimene täituv tingimus).
  2. Kui 24 kuu möödumisel ei ole lepingu rahaline maht täitunud, on hankijal õigus lepingu perioodi samaväärsetel tingimustel pikendada kuni 6 kuu võrra, kuid mitte rohkem, kui lepingu rahalise mahu täitumiseni, teavitades sellest täitjat enne esialgse tähtaja lõppemist vähemalt 1 kuu ette.
  3. Lepingut võib muuta poolte kirjalikul kokkuleppel ja kooskõlas kehtivate õigusaktidega. Lepingu muudatused jõustuvad pärast nende allakirjutamist mõlema poole poolt või poolte poolt määratud tähtajal, kui pooled ei ole kokku leppinud teisiti. Kirjalikult vormistamata lepingu muudatused on tühised.
  4. Kui tellija loobub mõnest tehnilises kirjelduses nimetatud teenusest või tellib tehnilises kirjelduses nimetamata, kuid teenuse osutamiseks hädavajalikke täiendavaid teenuseid, vormistatakse muudatus lepingu lisana.
  5. Muudatused, mis seisnevad teeninduskohtade arvu ja/või kasutajate arvu muutumises, töökohtade haldusteenuse raames täiendavate kliendiseadmete haldussesse võtmises, vormistatakse muudatus lepingu lisana juhul, kui üks pooltest seda nõuab.
  6. Tellija võib lepingust taganeda, kui täitja rikub oluliselt õigusaktidest või lepingust tulenevaid kohustusi**.** Tellija võib lepingu üles öelda võlaõigusseaduses ettenähtud korras. Sealhulgas on tellijal õigus lepingust taganeda ka juhul, kui täitja rikub oluliselt lepingust tulenevaid kohustusi.
  7. Täitja võib lepingust taganeda, kui tellija rikub oluliselt lepingu tingimusi. Sellisel juhul on tellija kohustatud täitjale hüvitama täitja poolt lepingu täitmisel tehtud kulutused.
  8. Leping loetakse koheselt lõppenuks, kui:
     1. täitja tegevus lõpeb;
     2. kuulutatakse välja täitja pankrot.

## Muud tingimused

* 1. Kõik lepingu tõlgendamisest või täitmisest tulenevad vaidlused püütakse lahendada lepingupoolte vaheliste läbirääkimiste teel. Kokkuleppe mittesaavutamisel lahendatakse vaidlus Harju Maakohtus vastavalt Eesti Vabariigis kehtivatele õigusaktidele.
  2. Pooled on kokku leppinud, et nad ei teosta sihtvärbamist lepingu kehtivuse jooksul teise poole poolt lepingu täitmisesse kaasatud teostajatele. Kokkulepe ei mõjuta lepingu täitmisse kaasatud teostajate vaba eneseteostuse põhiõigust.
  3. Kõigis küsimustes, mis ei ole reguleeritud lepinguga, juhinduvad pooled Eesti Vabariigi vastavatest õigusaktidest.
  4. Leping on allkirjastatud digitaalselt.